Parlo ciæo 27 gennaio 2019
Lezze pe-a lengua ligure, oua a Region a l’accelera. Avanti da stæ a saià realtæ
Genova - Zeuggia passâ a l’è arrivâ inta Commiscion regionâ competente unna propòsta de lezze da maggioransa avente comme oggetto a “Promozione, tutela e conservazione della lingua ligure e delle sue varianti”. A Commiscion a l’à deciso de valutâ ascì, avanti da fin di meixi de frevâ, a propòsta de iniçiativa popolare, firmâ da vinti Communi da Liguria, intitolâ “Tutela del patrimonio linguistico ligure”.
Oua i Communi dovian nominâ di delegæ pe presentâ o testo, dapeu ghe saià e audiçioin di soggetti interessæ e di esperti; pöi – fæti i dovui emendamenti – un di doî testi o finià in Conseggio pe ëse approvou, pâ, avanti de l’iniçio da stæ. A Region Liguria a l’avià coscì un strumento utile pe provâ à sarvâ quello ch’o l’arresta do seu patrimònio linguistico stòrico.
Intrando into dettaggio de propòste, che pe tanti aspeti coinciddan, se nòtta subito doe grendi differense: a propòsta de iniçiativa popolare a prevedde unna speisa minima pe anno, da destinâ a-a politica linguistica – quantificâ in 100.000 euro – mentre quella da maggioransa a preferisce lasciâ a quantificaçion tutti i anni a-a Lezze de Bilancio; segondo, inte l’impostaçion “popolare” a ripartiçion di ròlli tra accademichi, associaçioin e politica a l’è ciæa, viçeversa o disegno da maggioransa o l’è quello de instituî un organismo misto – o “Comitou de promoçion da lengua ligure” – donde parteçipan sensa distinçion tutti i attoî.
L’è da dî che, levou quarche mendo che o se porrià megâ de lengê in sede de discuscion, pe no corrî o reisego de l’incostituçionalitæ, tutte e doe e propòste rappresentan un grande passo avanti. L’unico rilievo o se porriæ fâ à propòxito de l’instituçion da “giornata della Liguria” prevista da-a lezze da maggioransa, che a pâ feua tema. Avendo da discute, primma ò pöi, ascì unna propòsta de lezze (torna de iniçiativa popolare) pe scangiâ a bandea da Region in favô da “Croxe de San Zòrzo”, se porriæ mette insemme “giornâ” e “bandea” e arrivâ à unna nòrma à pòsta dedicâ a-i “scimboli colturali e identitäi da Liguria”. Inti meixi chi vëgne se veddià.
© Riproduzione riservata
ita_Latn lij_Latn lij_Latn lij_Latn lij_Latn lij_Latn ita_Latn